राष्ट्रपिता की शिक्षाओं और उनके बताएं रास्ते पर चलने का मेसेज देती यह एक ऐसी फिल्म है जिसे प्रड्यूसर–डायरेक्टर ने बॉक्स ऑफिस का मोह त्याग कर सीमित साधनों से अपने दम पर बनाया है। लेकिन, सत्ता में बैठे हमारे नेताओं को इससे कुछ लेना-देना नहीं है, वरना ऐसी फिल्म को देशभर में रिलीज से पहले टैक्स-फ्री किया जा सकता था। बेशक, राज्य सरकारें अब टैक्स-फ्री करने में जीएसटी की रूकावट का रोना रोए, मगर राज्य सरकारें अपने हिस्से का पचास फीसदी टैक्स तो माफ कर सकते हैं। इस साल जब राष्ट्रपिता की 150 वीं जयंती को बड़ी धूमधाम से मना रहे हैं, ऐसे में गांधीजी पर बनी इस फिल्म के लिए यही कहा जा सकता है कि डायरेक्टर नईम के पास बेहद कम बजट और कमजोर स्क्रिप्ट ही थी। ऐसे में देश को बरसों की गुलामी के बाद मिली आजादी के बाद हैदराबाद के विलय से पहले देश के कई हिस्सों में फैली हिंसा और सांप्रदायिक दंगों की पृष्ठभूमि पर बनी यह फिल्म राष्ट्रपिता की हत्या से पहले के हालात की कहानी है, लेकिन बेहद कमजोर स्क्रिप्ट और लचर निर्देशन के चलते इस फिल्म के साथ अगर दर्शक कहीं बंध नहीं पाते तो इसकी वजह कहानी का कमजोर फिल्मांकन और बेहद सुस्त रफ्तार से आगे खिसकती कहानी है। हां, फिल्म का क्लाइमेक्स जरूर दमदार है। यूपी की राजधानी लखनऊ की लोकेशन में शूट इस फिल्म का करीब आधे से ज्यादा हिस्सा तो पैसेंजर ट्रेन के एक थर्ड क्लास डिब्बे में बैठे यात्रियों की नोक-झोंक और बेवजह की बहस में गुजर जाता है। ऐसा लगता है प्रड्यूसर के पास यकीनन बजट का बेहद अभाव रहा, तभी तो फिल्म के कई सीन्स बेहद कमजोर और बनावटी लगते है। मजे की बात यह है कि फिल्म के किसी भी सीन में न तो गांधीजी दिखाई देते है और न ही उनका हत्यारा गोडसे नजर आता है।स्टोरी प्लॉट: आजादी के बाद गांधीजी की हत्या से पहले के हालात पर बनी इस फिल्म की कहानी एक छोटे से गांव की है। जहां कैलाश (जतिन गोस्वामी) अपनी मां सावित्री (प्रतिमा काजमी) के साथ रहता है। पढ़ाई पूरी कर चुके कैलाश को पसंद नहीं कि वह अब गांव में रहे, लेकिन उसकी मां नहीं चाहती बेटा गांव से दूर जाए। मां–बेटे की बीच रिश्ते उस वक्त और बिगड़ जाते हैं जब कैलाश मां की पसंद की लड़की से शादी करने से इंकार करके शहर चला जाता है। शहर में कैलाश अपनी पसंद की पढ़ी-लिखी खूबसूरत लड़की सुधा (समीक्षा भटनागर) से शादी करके जिंदगी गुजार रहा है। कैलाश और सुधा की पांच साल की बेटी है। आजादी के बाद शहर में हो रहे दंगों की वजह से कैलाश की नौकरी छूट जाती है। अब कैलाश के घर में खाने के भी लाले हैं। सुधा उसे हालात ठीक होने तक अपनी मां के पास जाने की सलाह देती है, कुछ तकरार के बाद कैलाश गांव जाने के लिए राजी हो जाता है, ट्रेन में कैलाश की बहस उसी डिब्बे में यात्रा कर रहे दिवाकर (शरब दत्ता) से होती है जो गांधीजी की विचारधारा का कट्टर समर्थक है। वहीं, दिवाकर का मानना है देश का विकास गांधीजी की विचारधारा को अपनाने से हो सकता है, दूसरी ओर कैलाश को लगता है देश में हो रहे सांप्रदायिक दगों और आजादी के बाद बिगडे़ हालात की वजह गांधीजी की विचारधारा ही है। गांव पहुंचने के बाद स्टेशन पर ही कैलाश को पता लगता है दिल्ली में किसी गोडसे नाम के युवक ने गांधीजी की हत्या कर दी है।कैलाश के किरदार में जतिन गोस्वामी ने अपने किरदार को पूरी ईमानदारी से निभाया है, वहीं 'पोस्टर बॉय' में बॉबी देओल की बीवी बनी समीक्षा भटनागर, कैलाश की सीधी-सादी बीवी सुधा के रोल में जमीं हैं, मां के रोल में प्रतिमा काजमी ने अच्छी ऐक्टिंग की है। शरब दत्ता की ऐक्टिंग इस फिल्म की यूएसपी है। डायरेक्टर नईम सिद्दकी की फिल्म पर कमजोर पकड़ है, इंटरवल से पहले की फिल्म बेवजह की बहस में ही गुजर जाती है तो वहीं कहानी की रफ्तार बेहद सुस्त है। फिल्म में दो गाने जो ठीक सिचुएशन पर फिट किए गए हैं। फिल्म में ऐसा कुछ खास नहीं है जो हम आपसे इस फिल्म को देखने की सिफारिश कर सकें।